**Lekgetho le ho nyaolwa mosebetsing**

O tobane le mathata mosebetsing wa hao mme o ka nna wa nyaolwa; ho o tshehetsa, re araba dipotso tseo o nang le tsona le ka moo ho nyaolwa ho ka amang merero ya hao ya lekgetho ka teng.

**Nka una molemo jwang?**

Ha o nyaolwa, mongamosebetsi wa hao a ka o lefa bokaalo boholo ba tjhelete bakeng sa ho kginwa ha ditshebeletso tsa hao, tjhelete ena e ngata e ka nna ya ba molemo wa hao wa ho fellwa ke mosebetsi. Ho tloha ka la 1 Tlhakubele 2011, ho na le dikgahla tse amehang tsa lekgetho tse mabapi le melemo ya ho fellwa ke mosebetsi moo R315,000 ya pele ya molemo wa ho fellwa ke mosebetsi e neng e sa angwe ke lekgetho. Ho tloha ka la 1 Tlhakubele 2014, R500,000 ya pele ha e lefiswe lekgetho. R315,000 le R500,000, ho latela hore ke efe e amehang, e ka fokotswa ka lebaka la melemo e fapaneng ya bokaalo ba boholo ba tjhelete ya peho ya meja fatshe kapa melemo ya ho fellwa ke mosebetsi e ileng ya fumanwa ka nako ya ho feta.

**Keletso ya Bohlokwa:** Tefo ya lifi le palohare ya dibonase tse leshwang ka nako ya ho fediswa ha mosebetsi ha se karolo ya molemo wa ho fellwa ke mosebetsi mme di angwa ke lekgetho ho latela sekgahla se tlwaelehileng se amang batho ka bonnotshi ba bona.

**E tobile mang?**

Ho ba monyetleng wa dikgahla tse ikgethang tsa lekgetho tse sebetsang melemong ya ho fellwa ke mosebetsi, mongamosebetsi wa hao o lokela hore a be a o lefile bokaalo bo boholo ba tjhelete ka lebaka la hore mosebetsi wa hao, hara tse ding, o ile wa fediswa kapa o ile wa lahlehelwa ke ona.

Hodima tse boletsweng ka hodimo mona, o ka boela wa ba monyetleng wa kgothaletso ya lekgetho ebang:

* o le dilemo tse 55 ka nako eo o nyaolwang mosebetsing ka yona; kapa
* ho nyaolwa ha hao kapa tahlehelo ya mosebetsi e le ka lebaka la hore o se o sa kgone ho ba tshebetsong ho ya ho ile ka lebaka la ho tshwara ofisi kapa ho sebetsa, mohlala, ka lebaka la bokulo, kotsi kapa temalo.
* mosebetsi wa hao o ile wa fediswa kapa wa lahleha ka lebaka la hore mongamosebetsi wa hao a emisitse (kapa a ikemiseditse ho emisa) kgwebisano; kapa ka lebaka la mongamosebetsi wa hao a le letsholong la kakaretso la ho fokotsa basebetsi.
* O ke ke wa ba monyetleng wa ditumello tsa lekgetho tse mabapi le melemo ya ho fellwa ke mosebetsi ebang ka nako efe kapa efe o ne o na le diabo tse abilweng tse fetang 5% kapa o na le kgahleho jwalo ka setho khampaning e o lefang molemo ona wa ho fellwa ke mosebetsi.

**Ebe ke tsebahatsa tefo ya bokaalo ba boholo ba tjhelete jwang?**

Mongamosebetsi wa hao o tlameha ho nehelana ka kopo ya taelo ya lekgetho ho SARS pele o leshwa bokaalo bo boholo ba tjhelete. Mongamosebetsi wa hao o tla etsa kopo ya taelo ya lekgetho ka ho faela foromo ya IRP3(a), mme a e romele ho SARS. Nakong eo SARS e fumanang foromo ena, e tla sebetsa palo ya bokaalo bo nepahetseng ba lekgetho leo mongamosebetsi wa hao a tlameha ho le tshwarwa molemong oo wa ho fellwa ke mosebetsi mme wena o tla fumana molemo wa lekgetho (ka mora ditloso) ho tswa ho mongamosebetsi wa hao.

Mongamosebetsi wa hao o tla o neha setifikeiti sa lekgetho sa IRP5 se bontshang bokaalo bohle (pele ho ditloso) ba molemo mmoho le lekgetho la mosebetsi le ileng la hulwa. O tla tlameha hore o tsebahatse sena kgutlisong ya hao ya lekgetho ya selemo ka seng.